กว่าจะมีวันนี้ของร้าน หัวปลาช่องนนทรี
จากร้านข้าวต้มปลาเล็กๆ เมื่อ 37 ปีก่อน คงมีน้อยคนที่จะคิดว่าร้านเล็กๆ ในวันนั้น จะกลายมาเป็นเชนร้านอาหารขนาดใหญ่ ที่มีรายได้หลักร้อยล้านบาท ในวันนี้
4 พ.ค. 2563

กว่าจะมีวันนี้ของร้าน หัวปลาช่องนนทรี /โดย ลงทุนแมน
จากร้านข้าวต้มปลาเล็กๆ เมื่อ 37 ปีก่อน
คงมีน้อยคนที่จะคิดว่าร้านเล็กๆ ในวันนั้น
จะกลายมาเป็นเชนร้านอาหารขนาดใหญ่ ที่มีรายได้หลักร้อยล้านบาท ในวันนี้
เส้นทางความสำเร็จของร้านหัวปลาช่องนนทรี
ผ่านอะไรมาบ้าง
ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ผู้ก่อตั้งร้านอาหารหัวปลาช่องนนทรี คือ คุณแป๋ว ลิมป์รัตนกาญจน์ ซึ่งชีวิตในวัยเด็กของเธอค่อนข้างยากลำบาก พ่อมีอาชีพขับรถ 3 ล้อ ส่วนแม่นั้นเป็นแม่ค้าหาบของขายในตลาด
แน่นอนว่า นอกจากเวลาเรียนแล้วคุณแป๋วก็ต้องไปช่วยแม่หาบของขายในตลาดเช่นกัน ตั้งแต่อายุ 6 ขวบ ซึ่งคุณแป๋วเล่าว่า ปกติแล้วขายได้เงินวันละประมาณ 10 บาท
คุณแป๋ว เรียนจนถึงแค่ชั้น ป.2 ก็ต้องออกจากโรงเรียนมาขายของแทนคุณแม่ เนื่องจากคุณแม่ป่วย ซึ่งเงินที่ค้าขายนั้น รวมกับรายได้จากการถีบรถ 3 ล้อของคุณพ่อ ก็เอามาใช้ในการรักษาคุณแม่ของเธอ จนคุณแม่ค่อยๆ หายและกลับมาค้าขายได้อีกครั้ง
เมื่อคุณแป๋วอายุ 16 ปี เธอขอคุณแม่กลับไปเรียนภาคค่ำ เนื่องจากอยากอ่านหนังสือออก และหลังเลิกเรียนก็ยังมาช่วยทำงานหาเงินต่อ
แต่แล้วแม่ของเธอล้มป่วยอีกครั้ง คุณแป๋วต้องหยุดเรียน และทำงานหนักมากขึ้นเพื่อหาเงินมารักษาคุณแม่
จนเมื่อคุณแม่ของเธอเสีย ตอนนั้นครอบครัวยังมีหนี้สินมาก คุณพ่อก็เอารถ 3 ล้อไปจำนอง
ส่วนคุณแป๋วก็ทำงานต่อไปหาเงินมาใช้หนี้ อีกประมาณ 3 ปี เธอจึงสามารถสะสางหนี้สินของครอบครัวหมด
ต่อมาคุณแป๋วได้แต่งงานกับคุณกฤช ซึ่งเปิดร้านทำหน้าต่างและประตูเหล็ก คุณแป๋วจึงออกมาเป็นแม่บ้าน  และไม่ได้ค้าขายที่ตลาด
อย่างไรก็ตาม ธุรกิจของคุณกฤชนั้นมีรายได้ไม่แน่นอน แถมต้องให้เครดิตแก่ลูกค้า ทำให้หลายครั้งธุรกิจจึงขาดสภาพคล่อง
ทั้งคู่เลยตัดสินใจมาขายของกิน เนื่องจากจะมีเงินสดมาหมุนเวียนมากกว่า โดยเริ่มจากเปิดร้านข้าวต้มปลาเล็กๆ เป็นเพิงในตอนเย็นเพื่อหารายได้อีกทาง ช่วงแรกร้านของทั้งคู่มีโต๊ะนั่งเพียง 3 โต๊ะเท่านั้น
เวลาผ่านไปร้านข้าวต้มเริ่มขายดี เจ้าของที่ที่ทั้งคู่เช่าอยู่ เลยอยากให้ทั้งคู่ขยายร้านเพิ่ม การขยายร้านนอกจากจะทำให้มีจำนวนลูกค้ามากขึ้น ยังทำให้เมนูอาหารเพิ่มขึ้นตามไปด้วย
หลังจากนั้นเมื่อเวลาผ่านไปกิจการก็ค่อยๆ ขยายสาขา จนกลายเป็น อาณาจักรหัวปลาช่องนนทรี ในปัจจุบัน
ตอนนี้ ร้านหัวปลาช่องนนทรี มีทั้งแบบสแตนด์อโลนจำนวน 6 สาขา โดยอยู่ในกรุงเทพฯ และปริมณฑล 5 สาขาและต่างจังหวัด 1 สาขา รวมทั้งยังมีสาขาในห้าง 3 สาขา ที่เซ็นทรัลเวิลด์ เมกาบางนา และเทอร์มินอล 21 (โคราช)
 
รายได้ บริษัท หัวปลาช่องนนทรี จำกัด
ปี 2559 รายได้ 122 ล้านบาท
ปี 2560 รายได้ 190 ล้านบาท
ปี 2561 รายได้ 271 ล้านบาท
ในส่วนของชื่อร้านนั้นคุณแป๋วและคุณกฤชเล่าว่า จริงๆ แล้วชื่อร้านมาจากลูกค้า ซึ่งเกิดจากเวลาที่ลูกค้านัดเจอกัน มักจะพูดว่า “ไปเจอกันที่ร้านหัวปลาแถวช่องนนทรี”
พอเรื่องเป็นแบบนี้
ทางคุณแป๋วและคุณกฤช จึงนำมาใช้ตั้งชื่อร้านจนถึงทุกวันนี้นั่นเอง
ขณะที่ปัจจุบัน ร้านอาหารหัวปลาช่องนนทรีบริหารงานโดยผู้บริหารรุ่นที่ 2 คือ คุณวิทยา ลิมป์รัตนกาญจน์ ซึ่งเป็นทายาทของคุณแป๋วและคุณกฤช
จากอดีตที่มีเพียงร้านข้าวต้มปลา ปัจจุบัน ร้านอาหารหัวปลาช่องนนทรีวางตำแหน่งร้านให้มีทั้งอาหารไทย อาหารจีน และอาหารทะเล
นอกจากนี้ ถ้าเราสังเกตร้านหัวปลาช่องนนทรีจะตั้งอยู่ติดถนนใหญ่ที่คนสัญจรไปมาเยอะ ซึ่งเป็นกลยุทธ์การเลือกที่ตั้งร้านที่ผู้บริหารให้ความสำคัญมาตลอด ทั้งนี้ ก็เพื่อดึงดูดให้ลูกค้าเข้าร้านและยังเป็นการประชาสัมพันธ์แบรนด์ของธุรกิจให้คนจดจำไปด้วย
เรื่องนี้ให้แง่คิดกับเราอย่างหนึ่งว่า
คนที่จะประสบความสำเร็จได้ บางทีก็ไม่จำเป็นต้องมีต้นทุนชีวิตที่ดีเสมอไป
กรณีของคุณแป๋วก็เช่นกันที่ต้องช่วยแม่ค้าขายตั้งแต่อายุ 6 ขวบ เพื่อช่วยหารายได้ให้ครอบครัว รวมทั้งออกจากโรงเรียนช่วงที่คุณแม่ป่วยเพื่อมาค้าขายแทนคุณแม่
จนสุดท้ายเมื่อมีโอกาสมาเปิดร้านอาหาร แม้ว่าจะเริ่มจากร้านเล็กๆ เป็นเพิง ไม่ได้ใหญ่โตหรูหรา เหมือนร้านอาหารอื่น แต่ด้วยความตั้งใจของคุณแป๋วที่ตั้งใจทำมันออกมาให้ดีที่สุด ร้านหัวปลาช่องนนทรี จึงประสบความสำเร็จได้อย่างที่เห็นทุกวันนี้
ถ้าวันนี้เราอยากเริ่มกิจการอะไรสักอย่าง แล้วไม่มั่นใจว่าจะเริ่มจากศูนย์ได้หรือไม่
ลองดูตัวอย่างนี้ที่ค่อยๆ เริ่มทำในที่สุดก็สำเร็จ
แต่ถ้าเราคิดว่าทำไม่ได้ ตั้งแต่ยังไม่เริ่มทำ
ก็จำไว้ว่า มันจะไม่มีวันนั้นเกิดขึ้น..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-